Granada

Granada is de Hööftstadt vun de südspaansche Provinz Granada un hett 241.000 Inwahners. Se liggt in de fruchtbare Vega de Granada to Föten van de Sierra Nevada an den Rio Genil. Se is ene van de schöönsten un historisch bedüüdsaamsten Städer van Europa. 
Granada is beröhmt wegen de velen historischen Denkmalen ut de maurische Tiet un ok ut de Gotik un Renaissance. De bedüdenste Bo ut de maurische Tiet is de Borg Alhambra. Se wurr in dat 13. un 14. Jahrhunnert as Residenz för den maurischen König upboot. Beröhmt is de Alhambra för ehre Stuckdeken un den Lövenborn. König Karl V. leet enen Palast up dat Borggrundstück boon un so wurr en Deel van den originalen Palast tonicht maakt.

En anner Denkmaal, is de Generalife, de Sommerresidenz van den Kalif. Dör ene Zypressenallee, vörbi an Springborns, de stännig palscht, kummt man an dat Ingangsgeböde. Darachter liggt de Patio mit ene Zypress, de noch ut de maurische Tiet stammen schall. Alhambra un Albacin, dat ehrmalig maurische Wahnviddel, sünd as Weltkulturarv van de UNESCO uttekent wurrn.

In den Sacromonte, enen Barg an den Stadtrand, gifft dat de „cuevas“, dat sünd de beröhmten Taterwahnungen in Höhlen, de to'n Deel besunners grootaartig un vörnehm inricht sünd. In dat Zentrum van de Stadt steiht de Kathedrale ut de Renaissance. Daran grenzt de Capilla Real, in de sik de Gravmalen van de Kathoolschen Könige befinnt. Ferdinand un Isabella sünd 1521 na hier överföhrt wurrn. Ok Johanna de Wahnsinnige un Philipp de Schöne sünd hier bisett wurrn.

Kategorie:Oort
Kategorie:Spanien